Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
-
Tujimbongo twachichele tuvali twatuliwe muka-kukalikiza (1-4)
-
CHINJIKIZO CHAVYUMA NAVIKEZA KULUTWE (5-36)
-
Jijita, namindenda yayinene, namisongo yachihita, nazala (10, 11)
-
Yelusalema vanayijingilika kumaswalale (20)
-
Lwola vatongola lwavaka-mafuchi eka (24)
-
Kwiza chaMwanamutu (27)
-
Chifwanyisa chamukuyu (29-33)
-
Vangulukenunga (34-36)
-
Yesu mwanangula mutembele (37, 38)
21 Omu Yesu andwile meso enyi amwene vaka-luheto vali nakuhakahaka mawana avo muvikasha vyamawana.+
2 Kaha amwene pwevo watuliwe muka-kukalikiza mwahakamo tujimbongo twachichele tuvali twandando yayindende chikuma,+
3 kaha ambile ngwenyi: “Chamuchano vene nangumilweza ngwami, ou tuliwe muka-kuhutwa, nahakemo jimbongo jajivulu kuhambakana vosena.+
4 Mwomwo vosena ava vanahakemo jimbongo jakufuma kujimbongo javo jajivulu, oloze ikiye, nakukalikiza chenyi, nahakemo jimbongo jenyi josena jakulikafwa najo mukuyoya.”+
5 Halwola lweka nawa omu vatu vamwe vapwile nakuhanjika vyatembele yize vawahishile namalolwa amwaza navyuma vyakuhana kuli Kalunga,+
6 ambile ngwenyi: “Evi vyuma vyosena muli nakumona, makumbi nawakeza omu kakweshi kukapwa lilolwa limwe nalikasala helu yalikwavo hano chakuzeneka kuliholwela hamavuko.”+
7 Jino vamwihwile ngwavo: “Ove Muka-kunangula, uno vyumevi navikasoloka mwaka uka, kaha nawa chinjikizo muka chakukatachikijilaho lwola navikasoloka vyumevi?”+
8 Ikiye ambile ngwenyi: “Zangamenu kuchina navamihungumwisa,+ mwomwo vavavulu navakeza mulijina lyami nakwamba ngwavo, ‘Yami ikiye,’ chipwe ngwavo, ‘Lwola lunapandama.’ Kanda namukavakavangizako.+
9 Kaha nawa omu namukevwa jijita najipindangano, kanda namukalizuzukila nawomako. Mwomwo vyumevi vyatela chatete kusoloka, oloze kukuma kacheshi kukasoloka hahaze veneko.”+
10 Jino ambile kuli vakiko ngwenyi: “Lifuchi limwe nalikafumbukila lifuchi likwavo,+ kaha wangana umwe naukafumbukila wangana ukwavo.+
11 Nakukapwa mindenda yayinene, kaha kuvihela kweka nakweka nakukapwa zala namisongo yachihita.+ Nakukapwa nawa vyuma vyakwivwisa vatu woma navinjikizo vyavinene vyakufuma mwilu.
12 “Oloze shimbu kanda vyuma vyosenevi visoloke, vatu navakamikwatanga nakumiyanjisa,+ kaha navakamitwalanga kujisunangonga namutumenga. Navakamitwalanga nawa kumeso avamyangana navanguvulu mwomwo yalijina lyami.+
13 Echi nachikamilingisa mukahane vatu unjiho.
14 Shikaho kanda namuvangila kushinganyeka chimweza mumichima yenu mwakukalihakwila enu vaveneko,+
15 mwomwo ami nangukamihana mazu namangana aze navakahona vaka-kumimanyina nakole vosena kulingulula chipwe kuhamikako.+
16 Kaha nawa navisemi jenu, navandumbwenu, navausoko wenu, namasepa jenu, navakamihana kuli vaka-kole, kaha enu vamwe navakamijiha.+
17 Navakamihunganga kuli vatu vosena mwomwo yalijina lyami.+
18 Oloze kakweshi lukambu lwakumitwe yenu numba lumwe nalukatokako.+
19 Hakukakachila chenu hakiko vene namukalwila myono yenu.+
20 “Jino omu namukamona Yelusalema vanayijingilika kumaswalale che ndo,+ kaha tachikizenu ngwenu, lwola lwakuyilalisa lunapandama kwakamwihi.+
21 Jino vaze vali muYuleya vakaputuke kuchinyina kujipili,+ kaha vaze vali mukachi kaYelusalema vakafumemo, kaha nawa vaze vali mumembo kanda vengila muYelusalemako,
22 mwomwo awa himakumbi akuzangamisa, mangana vyuma vyosena vasoneka vitesemo.
23 Lamba kuli mapwevo vaze navakemita majimo nakuli vaze navakapwa navana hamakumbi aze!+ Mwomwo mulifuchi namukapwa vihuli vyavinene, kaha vatu ava navakavakwachila utenu.
24 Kaha navakalindwomwoka kuuvela wapoko yamukwale, nakuvatwala muufunge kumafuchi osena.+ Yelusalema navakayilyatangila kuli vaka-mafuchi eka palanga nomu nalukaheta lwola vatongola lwavaka-mafuchi eka.+
25 “Kaha nawa, kulikumbi nakukakweji nakuvatanganyika+ nakukapwa vinjikizo, kaha hamavu nawa vaka-mafuchi navakalyonyinga hakuhona kwijiva mwakulingila mwomwo yavyema vyakalungalwiji nakunganjanga chamakimba enyi.
26 Vatu navakalezumuka hakwivwa woma nahakutalilila nawa vyuma vize navikeza hamavu hosena, mwomwo ngolo jamelu najikalinyika.
27 Jino navakamona Mwanamutu+ ali nakwiza mulivwi nangolo naupahu waunene.+
28 Oloze omu navikaputuka kusoloka vyumevi, Kemanenu nakwandula mitwe yenu, mwomwo kuyovoka chenu chili nakupandama kwakamwihi.”
29 Ngocho avalwezele chifwanyisa ngwenyi: “Achinyingililenu mukuyu namitondo yeka yosena.+
30 Omu namuyimona yili nakuchivikila, mweji kutachikizanga ngwenu ngonde yanonga yili kwakamwihi.
31 Ngocho nayenu nawa, omu namukamona vyumevi vili nakusoloka, katachikizenu ngwenu Wangana waKalunga uli kwakamwihi.
32 Chamuchano vene nangwamba kuli enu ngwami, chisemunwino chino kacheshi kuhitako kuvanga vyuma vyosena vinakasoloka.+
33 Melu namavu navikahita, oloze mazu ami kaweshi kukahitako.+
34 “Oloze lilamenunga enu vavene mangana michima yenu yizeneke kulema mwomwo yakulya chikuma, nakunwa chikuma+ nakulizakamina havyuma vyamukuyoya,+ kuchina likumbi lize nalikeza hali enu mukumikasumuna
35 nge kusovoka chamuheto.+ Mwomwo nalikeza hali vosena vaze vatwama hamavu hosena.
36 Shikaho vangulukenunga+ lwola lwosena nakulembelelanga+ mangana mukahase kuchina vyuma vyosena evi navisoloka, nakukahasa kwimana kumeso aMwanamutu.”+
37 Ngocho namusana apwilenga nakunangula vatu mutembele, kaha naufuku alovokelenga nakuya nakusavala kupili vavuluka ngwavo Pili yaMilive.
38 Kaha vatu vosena vamenekelenga chimenemene nakwiza kuli ikiye kutembele nakumwivwilila.
Share
Share
NEW WORLD TRANSLATION OF THE HOLY SCRIPTURES (2013 REVISION)
Luka 21
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn unk cjk_Latn unk cjk_Latn unk cjk_Latn unk cjk_Latn unk cjk_Latn unk cjk_Latn unk cjk_Latn unk umb_Latn unk cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn zul_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang cjk_Latn fij_Latn cjk_Latn eng_Latn